Jammerbugt river 15 huse ned i år - VoresJammerbugt
Jammerbugt river 15 huse ned i år
Skrevet af Martin Frandsen | 07/08/2020 | Brovst
– Siden 2009 har Jammerbugt Kommune hvert år sørget for nedrivning af faldefærdige huse og bygninger i kommunen, og siden arbejdet tog fart i 2010 er der fjernet 200 bygninger – eller i gennemsnit 20 om året.
Det oplyser Boe Pickering, Jammerbugt Kommune.
I starten var det udelukkende faldefærdige huse, der forsvandt, men nu er det også ejendomme, som er kommet i overskud og vil forfalde med tiden.
– For eksempel et dødsbo, som ikke kan sælges, fordi det er placeret det forkerte sted, eller ikke er blevet vedligeholdt i årevis, forklarer Boe Pickering.
Løbede forfald
Og da kommunen i 2009 så frem i tiden, forventede man at skulle fjerne 150 huse for at komme de skæmmende og faldefærdige ejendomme til livs, men man har som sagt fjernet 200, og der er stadig 150 huse og bygninger tilbage.
-Det skyldes jo, at der sker et løbende forfald, siger Boe Pickering.
15 ejendomme i år
Også i år er der/skal der fjernes huse.
– Inden Corona-krisen regnede vi med 15 styk, og det tror jeg også, at vi når, selv om det har ligget stille i en periode i år, siger Boe Pickering.
Følgende steder er der fjernet/skal der fjernes bygninger i år:
Nordvangsvej, Skovsgaard
Jernbanegade, Brovst (byfornyelse)
Uden for Sdr. Saltum
Husby ved Fjerritslev
Torslev Kær
Derudover er der en række ejendomme, som skal behandles på det kommende møde i teknik- og miljøudvalget.
Staten støtter
Det er ikke Jammerbugt Kommune, der hænger på hele regningen.
Tværtimod støtter Staten med 60 pct. af udgiften via sin Pulje til Landsbyfornyelse.
– Puljen støtter både til opkøb af ejendomme, nedrivning samt, hvis vi efterfølgende vil anlægge et almennyttigt projekt som et torv, en park eller et andet offentlig areal på arealet, siger Boe Pickering.